Telia odottaa katsojalukujen nousevan seuraavalla kaudella.

Viime viikon perjantaina Helsingin Savoy-teatterissa huipennuksensa saanut Telia Esports Seriesin ensimmäinen liigakausi keräsi muhevat katsojaluvut, joihin ainakin tekijät ovat tyytyväisiä. Erityisen hyvin ohjelma tavoitti alle 45-vuotiaita miehiä.

Koko seitsemän viikkoa kestäneen sarjan aikana sitä seurasi MTV:n kanavien kautta 430 000 suomalaista, Telian esports-tiimiin kuuluva Niklas Segercrantz kertoo.

– Ja vielä Twitch siihen päälle. Siellä tätä seurasivat kerrallaan kymmenet tuhannet, hän sanoo.

Eniten katsojia keräsi sarjan Savoy-teatterissa pelattu finaali. Sitä seurasi seurasi kerrallaan 117 000 suomalaista. Lukuun lasketaan vähintään kolme minuuttia yhtäjaksoisesti lähetystä katsoneet.

– Ja vielä Twitch siihen päälle.

Vertailun vuoksi: Jaajo Linnonmaan, Aku Hirvinimen ja Sami Hedbergin tähdittämä kreisikomedia Luokkakokous 2 sai avajaisviikonloppunaan vuonna 2016 117 000 katsojaa. Myöhemmin siitä tuli yksi vuoden katsotuimmista elokuvista. Aki Kaurismäen Le Havre taas oli vuoden 2011 toiseksi katsotuin suomalaiselokuva samalla määrällä.

Elokuva ei ole täysin sama asia kuin perinteisessä televisiossa esitetty sarja. Television puolella toukokuun katsotuimmaksi lähetykseksi nousi Finnpanel-tutkimuksen mukaan odotetusti eurovaalien tulosilta, jota seurasi yli miljoona suomalaista.

Katsojasuosikiksi nousseen finaalin voiton vei maailmanlistalla kolmantena oleva ENCE 2–0-tuloksella (16–3 Nuke, 16–0 Train). SJ Gamingia vastaan pelannut ENCE oli molemmissa kartoissa alusta asti täysin ylivoimainen.

Nukessa SJ sai avausosiolla vain kaksi kierrosvoittoa. Trainissa ENCE voitti avausosion poliiseina 15–0-tuloksella – mestaruus varmistui kierrosta myöhemmin täydellisellä murskavoitolla.

ENCE kuittasi mestaruudesta 14 000 euroa, SJ sai hopeasta 7000 euroa.

– Olisihan se ottelu voinut kestää vähän pidempäänkin, Segercrantz sanoo.

Tekijöiden mukaan Telia Esports Series oli Suomen tähän asti suurin ja kallein esports-tuotanto. Telian halu on nostaa seuraavan kauden katsojaluvut vielä korkeammalle ja yhtiö uskoo näin tapahtuvan.

– Olemme rakentamassa Suomeen kansallista, kovatasoista liigaa, jollaista ei ole aiemmin ollut. Samanlaista sarjaa ei ole aiemmin ollut lineaarisessa televisiossa. Moni on tottunut seuraamaan esportsia muualta ja siihen nähden ollaan tosi tyytyväisiä.

Telia Esports Seriesin CS-liiga jatkuu syys-lokakuussa. Kahden yksityskohtasten tietojen julkistus tapahtuu elokuun alussa järjestettävässä Assembly Summer -tapahtumassa. Tekijät pohtivat vielä sitä, miten liigasta kiinnostuneet yksilöpelaajat saataisiin mukaan sarjaan, jossa kuitenkin kilpaillaan joukkueina. Ideoita on, mutta niistä kuullaan aikaisintaan syksyllä.

Seuraavalla kaudelle mukaan tulevat myös divarit, jotka toimivat polkuna huipulle. Toisella kaudella kaikki ottelut myös näytetään suorina lähetyksinä.